Oppsummering av spørreundersøkelse knyttet til det psykososiale arbeidsmiljøet

Det medisinske fakultet gjennomførte høsten 2005 en spørreundersøkelse blant ansatte om forhold knyttet til det psykososiale arbeidsmiljøet. Undersøkelsen ble gjennomført for å få et visst inntrykk av det nåværende klimaet og for å få et utgangspunkt for det videre arbeidet med psykososiale arbeidsmiljøet. Spørreskjemaet ble levert anonymt fra den enkelte ansatte til fakultetsadministrasjonen innen utgangen av oktober. 

Det ble mottatt 124 spørreskjemaer i retur, hvorav 55 fra vitenskaplig ansatte, 33 fra teknisk ansatte, 28 fra administrativt ansatte og 8 har ikke har oppgitt stillingskategori. 

Fakultetet vil takke de som tok seg tid til å svare på undersøkelsen, men på bakgrunn av den lave svarprosenten har fakultetet valgt å ikke gå ut med resultatene i form av tabeller for hvert spørsmål. De viktigste funnene av positiv og negativ karakter er som følger:

Av positive forhold opplever mange å ha innflytelse på organiseringen av det arbeidet de gjør og mange føler at de gjør et viktig arbeid. Positivt er også at flertallet opplever stor grad av støtte og hjelp fra sine medarbeidere når de trenger det.

At noe trekkes fram som ”positivt” i denne sammenhengen kan selvsagt ikke utelukke at det er enkeltpersoner som allikevel oppfatter situasjonen som vanskelig. Denne undersøkelsen fanget ikke opp slike enkelttilfeller, kun ”trender” på et mer overordnet nivå. 

Av negative forhold opplever mange at ansvarsforholdene på arbeidsplassen er uoversiktlig / tilfeldige. Mange opplever å ikke få tilstrekkelig opplæring og heller ikke god nok informasjon fra sine ledere. Flertallet savner bedre tilbakemeldingen fra ledelsen og kan heller ikke ta opp vanskelige spørsmål med sin leder når de selv har behov for det. Det siste til tross for at mange opplever å ha god kontakt med sin overordnede. 

Det kan synes som at flere av spørsmålene henger sammen og at en klargjøring av de organisatoriske og strukturelle forholdene, inkludert lederfunksjonene, vil kunne bidra til å bedre flere av de forholdene som ble oppfattet som negative i spørreundersøkelsen.  

Resultatene i spørreundersøkelsen er lagt fram for fakultetsledelsen som avgjør om det er behov for tiltak for å bedre det psykososiale arbeidsmiljøet og eventuelt hvilke tiltak som vil være aktuelle for fakultetet å fokusere på i årene fremover. Positivt er det derfor at første tiltak allerede er gjennomført ved vedtaket som ble gjort i fakultetstyre møtet 27 april 2006, der flere av oppgavene en ønsker skal prioriteres omhandler virkemidler som vil styrke det psykososiale arbeidsmiljøet:
Overordnet mål for arbeidet med helse, miljø og sikkerhet ved Det medisinske fakultetet for perioden 2006-2009 (vedtatt i sak 33-06 av fakultetstyret):

Det medisinske fakultet skal være en trygg arbeidsplass hvor både det psykososiale og det fysiske arbeidsmiljøet samt det ytre miljøet skal settes i fokus. Denne tryggheten skal basere seg på gjensidig respekt og etterfølgelse av gjeldende lover og regler.

Følgende oppgaver skal prioriteres:

For å styrke det psykososiale arbeidsmiljøet:

· Ha fokus på tiltak som styrker god og tydelig ledelse

· Klargjøre / synliggjøre avdelingsleders / seksjonsleders ansvar og myndighet

· Klargjøre HMS-ansvar når eksterne brukere arbeider ved laboratorier ved Det medisinske fakultet

· Innføre medarbeidersamtaler på alle nivå i organisasjonen 

· Tilrettelegge arbeidstakernes rett til fleksibel arbeidstid 

· Utvikling av lokal ”seniorpolitikk”

· Vurdere tiltak for fremme av fysisk aktivitet blant arbeidstakerne 

For å trygge det fysiske arbeidsmiljøet

· Kartlegge og tilrettelegge på best mulig måte alle risikofylte arbeidsoppgaver  

· Videreutvikle et beredskapsarbeid som baserer seg på forebygging 

· Ha fokus på at alt risikofylt materiale og avfall blir håndtert lovmessig og forsvarlig

· Videreutvikle opplæring innen HMS av nytilsatte, studenter og gjesteforskere

